
RAPORT

asupra propunerii legislative privind sprijinul direct al statului prin acordarea de subvenţii începând cu anul 2006 producătorilor agricoli din sectorul vegetal, în scopul valorificării cât mai eficiente a producţiei obţinute, a creşterii producţiei şi a indicilor de calitate a produselor agricole
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă privind sprijinul direct al statului prin acordarea de subvenţii începând cu anul 2006 producătorilor agricoli din sectorul vegetal, în scopul valorificării cât mai eficiente a producţiei obţinute, a creşterii producţiei şi a indicilor de calitate a produselor agricole, transmisă cu adresa nr.Pl. x 329  din 18  aprilie  2006 şi înregistrată sub nr.24/229/19.04.2006. 

La întocmirea raportului, Comisia a avut în vedere avizul Consiliului Legislativ, punctul de vedere negativ al Guvernului, avizul negativ al Comisiei pentru administraţie publică, amenajarea teritoriului şi echilibru ecologic, avizul negativ al Comisiei juridice, de disciplină şi imunităţi şi avizul negativ al Comisiei pentru buget, finanţe şi bănci.

 Propunerea legislativă are ca obiect de reglementare acordarea, începând cu anul 2006, a unui sprijin de la bugetul statului, de 0,20 lei/kg grâu STAS, producătorilor agricoli, persoane fizice sau juridice, care valorifică producţia de grâu la unităţile de morărit şi panificaţie sau la unităţile specializate pentru achiziţionare, recepţionare şi depozitare. Acest sprijin se acordă şi unităţilor de cercetare şi învăţământ agricol care produc şi valorifică produse agricole.

Propunerea legislativă privind sprijinul direct al statului prin acordarea de subvenţii începând cu anul 2006 producătorilor agricoli din sectorul vegetal, în scopul valorificării cât mai eficiente a producţiei obţinute, a creşterii producţiei şi a indicilor de calitate a produselor agricole face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Sebastian Florea, consilier în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 24 de deputaţi, din totalul de 25 de membri ai comisiei.

Propunerea legislativă a fost respinsă în unanimitate, în şedinţa din 06.06.2006, din următorul motiv:
· În conformitate cu prevederile art.15 din Legea nr.500/2002 privind finanţele publice, iniţiatorul trebuia să precizeze sursele de acoperire a majorării cheltuielilor bugetare pe anul 2006.
Propunerea legislativă a fost respinsă de Senat în şedinţa din 12 aprilie 2006.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

